**ZAPISNIK**

sa IV. sjednice Gradskog vijeća Grada Staroga Grada održane dana 19. rujna 2025. godine u Gradskoj vijećnici.

Započeto u 20:00 sati.

Sjednicu otvara i njome predsjedava gosp. Perislav Petrić, predsjednik Gradskog vijeća Grada Staroga Grada.

Konstatira se da su na današnju sjednicu Gradskog vijeća uredno pozvani vijećnici:

Alaupović Tomislav, Bratanić Teo, Fredotović Pero, Lučić Lavčević Branko, Makjanić Antonio, Maroević Janez, Matijević Frankica, Moscatello Amalija, Moskatelo Dajana, Moškatelo Ivica, Petrić Andro, Petrić Perislav, Radonić Tarita.

Poziv sa prijedlogom Dnevnog reda za IV. sjednicu Gradskog vijeća Grada Staroga Grada, Klasa: 024-04/25-01/10 Urbroj: 2181-10-03-25-1 od 18. rujna 2025. godine prileži ovom Zapisniku.

Sjednici Vijeća nazočni su vijećnici:

Bratanić Teo, Fredotović Pero, Lučić Lavčević Branko, Makjanić Antonio, Maroević Janez, Matijević Frankica, Moscatello Amalija, Moskatelo Dajana,Petrić Perislav, Radonić Tarita.

Odsutni: Alaupović Tomislav, Petrić Andro i Moškatelo Ivica

Ostali nazočni:

Vinko Vranjican – gradonačelnik Grada Staroga Grada

Toni Damjanić - Pročelnik Jedinstvenog upravnog odjela (ujedno i zapisničar)

Luki Ljubić – tehnička podrška

Konstatirano je da kvorum tj. većinu potrebitu za pravovaljano održavanje sjednice i donošenje odluka, na početku IV. sjednice Vijeća čini 10 (deset) nazočnih vijećnika od ukupnog broja od 13 vijećnika na početku sjednice, čime su ispunjeni zakonski (članak 36. stavak 1. Zakona o lokalnoj i područnoj /regionalnoj/ samoupravi («NN», br. 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) i poslovnički (članak 67. i 68. Poslovnika Gradskog vijeća Grada Staroga Grada (“Službeni glasnik Grada Starog Grada“, broj: 12/09, 4/13, 5/13, 7/19 i 2/20 – dalje u tekstu: Poslovnik) uvjeti za pravovaljani rad i odlučivanje.

Za današnju sjednicu Gradskog vijeća predložen je slijedeći:

**Dnevni red:**

1. Usvajanje zapisnika sa III. sjednice Gradskog vijeća održane dana 24. srpnja 2025. godine,
2. V i j e ć n i č k a p i t a n j a,
3. Donošenje Odluke u predmetu pripajanja društva Hvarski vodovod d.o.o. društvu Vodovod

Brač d.o.o.

Predsjednik Gradskog vijeća (GV), nakon prozivke nazočnih i utvrđivanja kvoruma, konstatira da je u prilogu s materijalima dostavljen prijedlog Dnevnog reda.

Prije stavljanja Dnevnog reda na glasovanje Predsjednik GV pita ovlaštene predlagatelje imaju li još koji prijedlog za izmjene i dopune Dnevnog reda.

Kako nije bilo prijedloga ovlaštenih predlagatelja stavlja se na glasanje prijedlog dnevnog reda te se isti usvaja jednoglasnom odlukom sa 10 glasova „za“.

Prelazi se na rad po točkama dnevnog reda.

**Točka 1.**

Vijećnicima je dostavljen zapisnik sa III. sjednice Gradskog Vijeća održane dana 24. srpnja 2025. godine.

Zapisnik sa III. sjednice dostavljen je u materijalima za sjednicu te Predsjednik pita nazočne vijećnike ima li kakvih primjedbi na sam zapisnik?

Za riječ se javio Pročelnik koji navodi da je tehničkom pogreškom u Točki 7. pogrešno naveden podatak o ulici „Antuna Deletisa“, a da je ispravno „Vedrana Deletisa“ pa predlaže da se prihvati takav ispravak.

Pošto nije bilo daljnjih prijava prelazi se na usvajanje zapisnika sa navedenom primjedbom, te se isti usvaja jednoglasnom odlukom nazočnih vijećnika sa 10 (deset) glasova „za“.

**Točka 2.**

Pod točkom 2. dnevnog reda predviđena su vijećnička pitanja.

U uvodnom dijelu ove točke Predsjednik, u skladu sa svojim ovlastima iz članka 22. Poslovnika Gradskog vijeća Grada Staroga Grada, predlaže da se sjednica prekine i odgodi za dan 22. rujna 2025. godine sa početkom u 19:00 sati.

Svoj prijedlog obrazlaže činjenicom da je na prethodno održanom Radnom sastanku svih vijećnika predstavničkih tijela jedinica lokalne samouprave sa otoka Hvara donesen jedinstveni zaključak o formiranju radne grupe koja će formulirati doneseni zaključak u obliku prijedloga Odluke o kojoj će se raspravljati pod točkom 3. dnevnog reda današnje sjednice. Iz istog razloga trenutno nema radnog materijala za raspravu pod točkom 3. dnevnog reda, a ujedno nema ni izvjestitelja po toj točki, pa Predsjednik prekida sjednicu i zakazuje nastavak sjednice kako je prethodno navedeno.

Sjednica se prekida u 20:12 sati te će se ista nastaviti dana 22. rujna 2025. godine sa početkom u 19:00 sati.

**NASTAVAK IV. SJEDNICE GRADSKOG VIJEĆA GRADA STAROGA GRADA**

Sjednici Vijeća nazočni su vijećnici:

Bratanić Teo, Fredotović Pero, Lučić Lavčević Branko, Makjanić Antonio, Maroević Janez, Matijević Frankica, Moscatello Amalija, Moskatelo Dajana, Moškatelo Ivica, Petrić Andro, Petrić Perislav, Radonić Tarita.

Odsutni: Alaupović Tomislav

Ostali nazočni:8

Vinko Vranjican – Gradonačelnik Grada Staroga Grada

Toni Damjanić - Pročelnik Jedinstvenog upravnog odjela (ujedno i zapisničar)

Luka Bunčuga – Direktor „Hvarski Vodovod“ d.o.o.

Sjednica se nastavlja sa raspravom o točki dnevnog reda u trenutku kada je sjednica prekinuta.

Na početku nastavka IV. sjednice Predsjednik konstatira da zbog tehničke nemogućnosti uobičajenog načina snimanja sjednice Gradskog vijeća iznimno za ovu sjednicu objavit će se samo tekstualni zapisnik dok će se sjednica snimati priručnim sredstvima za potrebe izrade zapisnika i arhive.

**Točka 2.**

Pod točkom 2. dnevnog reda sjednice predviđena su vijećnička pitanja.

U 19:07 sati sjednici pristupa vijećnik Tomislav Alaupović nakon čega Pročelnik utvrđuje da kvorum trenutno sačinjava 13 od 13 vijećnika.

Nema prijavljenih za postavljanje vijećničkih pitanja pa Predsjednik zaključuje raspravu po točki 2. dnevnog reda.

**Točka 3.**

Pod točkom 3. dnevnog reda predviđeno je *Donošenje Odluke u predmetu pripajanja društva Hvarski vodovod d.o.o. društvu Vodovod Brač d.o.o.*

U uvodnom dijelu Predsjednik daje riječ gospodinu Luki Bunčugi da vijećnicima ukratko izloži kronologiju događanja koja su dovela do današnje sjednice i donošenja odluke upravo ovako kako je predložena od strane stručnih službi i u dogovoru sa drugim jedinicama lokalne samouprave sa otoka Hvara.

Gospodin Luka Bunčuga iznio je kronologiju događanja čiji početak seže u 2019. godinu kada je donesen novi Zakon o vodnim uslugama i pripadajuća Uredba čije je donošenje kasnilo, a u konačnici je rezultiralo smanjenjem uslužnih područja sa nekih 200-tinjak na 40 uslužnih područja. Unatoč upornim dokazivanjima i komunikaciji sa nadležnim ministarstvima te ukazivanju na nelogičnosti i neodrživosti pojedinih dijelova Zakona i Uredbe sada smo došli u situaciju da se moramo pripojiti Vodovodu Brač d.o.o. i teško bi se tome mogli usprotiviti da je Vodovod Brač d.o.o., kao društvo preuzimatelj, cijelo ovo vrijem postupalo u skladu sa zakonom. Osim toga nizom nesretnih okolnosti udio otoka Visa u novom društvu je minoran temeljem odredbi o temeljnom kapitalu i kao takav daje mogućnost donošenja odluka članovima Skupštine sa otoka Brača bez ikakvih konzultacija sa JLS-ovima sa otoka Hvara i Visa. Otok Brač ne pristaje na nikakav drugi način utvrđivanja poslovnih udjela i kako je u procesu pripajanja uočena nezakonitost dogovoreno je da naše JLS donesu ovakvu Odluku kako je predložena.

Nakon izlaganja gospodina Luke Bunčuge Pročelnik u svojem izlaganju navodi da se tijekom vikenda intenzivno radilo na nacrtu teksta prijedloga Odluke koji je jutros usvojen na sjednici Gradskog vijeća Grada Hvara i Općinskog vijeća Općine Jelsa. U skladu sa odredbama predloženog teksta intenzivno se radilo i na tekstu ostalih dokumenata za Skupštinu Hvarskog vodovoda d.o.o. kao i za Upravu Hvarskog vodovoda d.o.o. kako je naloženo predmetnom Odlukom. Osim toga u tekstu priloženom uz nacrt Odluke vijećnicima je dostavljen o pravni okvir temeljem kojeg je prijedlog Odluke izrađen i u najkraćim crtama Gradsko vijeće Grada Staroga Grada, da bi ostalo u okviru zakonitog djelovanja, ne može donijeti nikakvu drugačiju odluku.

U daljnjoj raspravi u kojoj su sudjelovali vijećnici Teo Bratanić, Ivica Moškatelo, Andro Petrić, Pero Fredotović, Janez Maroević i Dajana Moskatelo razmatrale su se mogući pravni ishodi svih do sada poduzetih aktivnosti Skupštine društva i uprave društva Hvarski vodovod d.o.o. Kao i u samom tekstu Odluke izražena je spremnost i potpora prijedlogu Ministarstva zaštite okoliša i zelene tranzicije i Ministarstva financija o podijeli poslovnih udjela u omjeru 50:40:10 (Brač:Hvar:Vis) kao kompromisnom rješenju nastale situacije te je izražena nada da će nadležna tijela u konačnici donijeti jedino ispravno i logično rješenje.

Nakon što bviše nije bilo prijavljenih za raspravu Predsjednik istu zaključuje te stavlja Prijedlog *Odluke o statusnoj promjeni pripajanja trgovačkih društava HVARSKI VODOVOD d.o.o., ODVODNJA HVAR d.o.o. i VODOVOD I ODVODNJA OTOKA VISA d.o.o. trgovačkom društvu VODOVOD BRAČ d.o.o*. na glasanje.

Jednoglasnom odlukom sa 13 (trinaest) glasova „ZA“ prihvaća se Prijedlog Odluke o statusnoj promjeni pripajanja trgovačkih društava HVARSKI VODOVOD d.o.o., ODVODNJA HVAR d.o.o. i VODOVOD I ODVODNJA OTOKA VISA d.o.o. trgovačkom društvu VODOVOD BRAČ d.o.o.

**- o –**

Dnevni red je iscrpljen u 19:57 sati te Predsjednik Gradskog Vijeća, uz zahvalu na sudjelovanju, zaključuje IV. Sjednicu Gradskog vijeća Grada Staroga Grada.

Zapisničar: GRADSKO VIJEĆE

Toni Damjanić GRADA STAROGA GRADA

Predsjednik

Perislav Petrić